b"\n_START_ARTICLE_\nB\xc3\xa5rd Torstensen\n_START_SECTION_\nBakgrunn\n_START_PARAGRAPH_\nTorstensen startet sin musikalske karri\xc3\xa8re i Arendal med hardrock-/rockbandet Theo (oppkalt etter trommeslageren Stig Theo Eriksen). Theo ga ut to kassetter i tillegg til LP'en The Good, the Bad, and the Ugly (Veps Musikk- 1988). Bandet ble oppl\xc3\xb8st i 1989/1990._NEWLINE_I 1990 reiste Torstensen og den andre gitaristen i Theo, Erlend Ottem, til Stockholm i Sverige for \xc3\xa5 jobbe p\xc3\xa5 Rosenlunds sykehus i Stockholm, da det var vanskelig \xc3\xa5 f\xc3\xa5 arbeid i Arendal. P\xc3\xa5 sykehuset traff de Zak Tell og Jocke Skog som ogs\xc3\xa5 arbeidet der. De to norske guttene drev med hardrock, og svenskene drev med rapping og hiphop. Sammen startet de  rapcore bandet Clawfinger.\n_START_SECTION_\nProdusent\n_START_PARAGRAPH_\nTorstensen har produsert flere av Clawfingers egne l\xc3\xa5ter, samt l\xc3\xa5ter, musikkalbum, og demoer for andre band, blant annet albumet Two For the Price of One av Brothers i 1994. Albumet l\xc3\xa5 tre uker p\xc3\xa5 VG-lista, og har solgt nesten 25\xc2\xa0000 eksemplarer. I 2008 produserte han debutalbumet til Rangers, og han produserte demoen Bulk for stoner metal-bandet Bulk i 2006._NEWLINE_Etter \xc3\xa5 ha begynt med produksjonen av Okavangos andre album, ble han selv med som nytt fast medlem._NEWLINE_I 2009 produserte han albumet Elde til black metal-bandet Alverg.\n_START_SECTION_\nSk\xc3\xb8yter\n_START_PARAGRAPH_\nTorstensen komponerte bestillingsverket \xc2\xab13.30.55\xc2\xbb til Canal Street-festivalen i 2004._NEWLINE_Tittelen er tiden Johann Olav Koss gikk p\xc3\xa5 10 000 meter under OL p\xc3\xa5 Lillehammer i 1994. Torstensen er en ivrig sk\xc3\xb8yte-entusiast,_NEWLINE_og er ogs\xc3\xa5 med i bandet Melkesyra. Bandet har gitt ut albumet Hurtigl\xc3\xb8psk\xc3\xb8ntri, som var med p\xc3\xa5 S\xc3\xb8rlandstoppen med sporet \xc2\xabSangen om \xc3\x98ystein Gr\xc3\xb8dum\xc2\xbb.\n_START_SECTION_\nPark i Barbu\n_START_PARAGRAPH_\nTorstensen har engasjert seg sterkt for utbygging av park i Barbu i Arendal, og er med i protestgruppen \xc2\xabKreative krefter\xc2\xbb. Han har ogs\xc3\xa5 deltatt med bandet Melkesyra p\xc3\xa5 samlealbumet Park CD-N (2009) som er laget til st\xc3\xb8tte for bygging av park i Barbubukta. Han er ogs\xc3\xa5 grunnlegger av Facebook-siden PARK I BARBU.\n_START_SECTION_\nAnnet\n_START_PARAGRAPH_\n7. desember 2010 holdt han kurset Access All Areas \xe2\x80\x93 alt du m\xc3\xa5 vite om musikkbransjen sammen med Anders Odden i pr\xc3\xb8vesalen p\xc3\xa5 Riksscenen i Oslo._NEWLINE_Torstensen ble tildelt Arendal kommunes kulturpris for 2018, for sitt store engasjement i musikk- og kulturlivet i Arendal gjennom 40 \xc3\xa5r. Prisen ble utdelt av ordf\xc3\xb8rer Robert Cornels Nordli f\xc3\xb8r Clawfingers konsert p\xc3\xa5 Canal Street fredag 27.juli."